b'\n_START_ARTICLE_\nLakota\n_START_PARAGRAPH_\nLakota je ob\xc4\x8dutenje potrebe po hrani. Gre za zapleten mehanizem, ki ga posreduje telo, ko v organizmu pride do pomanjkanja hrane. Lakoto je treba lo\xc4\x8diti od teka (apetita), ki je \xc5\xbeelja po posebni hrani in se lahko pojavi brez ob\xc4\x8dutenja lakote.\n_START_SECTION_\nFiziologija\n_START_PARAGRAPH_\nOb\xc4\x8dutenje lakote in sitosti uravnavajo nevroni v hipotalamusu. Lo\xc4\x8dimo dva centra: center za lakoto, ki le\xc5\xbei v lateralnem predelu hipotalamusa in center za sitost, ki le\xc5\xbei v ventromedialnem delu. Razli\xc4\x8dni substance in dra\xc5\xbeljaji vplivajo na delovanje teh dveh centrov._NEWLINE_Ob\xc4\x8dutek sitosti se pojavi pri raztezanju \xc5\xbeelodca in zaradi delovanja razli\xc4\x8dnih substanc na centra v hipotalamusu. Te substance so na primer: serotonin, holecistokinin, insulin, leptin ..._NEWLINE_Lakoto povzro\xc4\x8di delovanje slede\xc4\x8dih substanc na hipotalamus: nevropeptid Y, oreksin A in B, enkefalin, \xce\xb2-endorfin, galanin ...'